b'\n_START_ARTICLE_\nMeliton Sardesest\n_START_PARAGRAPH_\nMeliton Sardesest (kreeka keeles \xce\x9c\xce\xb5\xce\xbb\xce\xaf\xcf\x84\xcf\x89\xce\xbd \xce\xa3\xce\xac\xcf\x81\xce\xb4\xce\xb5\xcf\x89\xce\xbd, Mel\xc3\xadt\xc5\x8dn S\xc3\xa1rde\xc5\x8dn), eestikeelses \xc3\xb5igeusu traditsioonis Sardese p\xc3\xbcha piiskop Meliton, on 2. sajandil elanud (surnud u 180) kristlik autor, keda loetakse apologeetide hulka. Teda austatakse p\xc3\xbchakuna nii katoliku kui ka \xc3\xb5igeusu kirikus ning tema m\xc3\xa4lestusp\xc3\xa4eva t\xc3\xa4histatakse 1. aprillil.\n_START_SECTION_\nEluloolist\n_START_PARAGRAPH_\nMelitoni elust on teada v\xc3\xa4ga v\xc3\xa4he, teda ja tema teoseid on mainitud Eusebiose "Kiriku ajaloos". Ta oli piiskop Sardese linnas Smyrna l\xc3\xa4hedal L\xc3\xa4\xc3\xa4ne-Anatoolias ja Eusebiose teate kohaselt reisis P\xc3\xbchale Maale, et tutvuda seal juutide p\xc3\xbchade k\xc3\xa4sikirjadega. Temalt p\xc3\xa4rineb vanim Vana Testamendi kaanon, mis sarnaneb juutide tanahiga.\n_START_SECTION_\nTeosed\n_START_PARAGRAPH_\nTema teostest on s\xc3\xa4ilinud \xc3\xbcksikuid osi. Eusebiose teate j\xc3\xa4rgi on ta kirjutanud apoloogia kristlusele Marcus Aureliuse vastu ajavahemikus 172\xe2\x80\x93177, "Eklogai", mis sisaldab Vana Testamendi kaanonit, ja muid proosateoseid (kokku nimetab ja tsiteerib Eusebios 19 teost). Melitoni  kuulsaim kirjutis on v\xc3\xa4rssjutlus "Peri pascha" (kreeka keeles \'\xc3\x9clest\xc3\xb5usmisp\xc3\xbchast\') mis k\xc3\xb5neleb lunastusloost, Iisraeli truudusetusest ning Kristuse kannatamisest ja \xc3\xbclest\xc3\xb5usmisest. Ositi on s\xc3\xa4ilinud kolmes k\xc3\xa4sikirjas: pap\xc3\xbc\xc3\xbcrus Chester Beatty XII, pap\xc3\xbc\xc3\xbcrus Bodmer XIII ja pap\xc3\xbc\xc3\xbcrus Oxyrhynchos 6000. Kirjat\xc3\xb6\xc3\xb6 on arvatavasti seotud algkristlaste h\xc3\xbcmnoloogiaga ja on ilmselt m\xc3\xb5jutanud hilisemaid kirikulaule ja jutlusi.'